Velta Samskipa tvöfaldast við kaup á hollensku flutningafyrirtæki
Samskip hafa keypt hollenska flutningafyrirtækið Geest North Sea Line og verður rekstur þess sameinaður gámaflutningastarfsemi Samskipa í Evrópu undir nafni Geest. Kaupverð er ekki gefið upp en Samskip segja að nærri láti að velta fyrirtækisins tvöfaldist milli ára og verði um 45 milljarðar íslenskra króna á þessu ári.
Geest North Sea Line og breska matvælafyrirtækið Geest, sem Bakkavör Group vinnur nú að yfirtöku á, voru stofnuð af sömu fjölskyldunni á síðustu öld.
Geest North Sea Line verður rekið sem dótturyfirtæki Samskipa og verður eitt stærsta gámflutningafélag í siglingum innan Evrópu. Um 60% af heildarveltu Samskipa verður vegna starfsemi utan Íslands og Ásbjörn Gíslason, forstjóri Samskipa erlendis, verður stjórnarformaður Geest.
Fram kemur í tilkynningu, sem dreift var á blaðamannafundi nú síðdegis, að eftir kaupin á Geest séu Samskip með 24 skip í föstum áætlunarsiglingum og 15 skip í öðrum verkefnum þ.á.m. frystiflutningum, auk fjölda leiguskipa í tímabundnum verkefnum. Gámaeign Samskipa ríflega tvöfaldist og verði heildarflutningamagn félagsins um 800 þúsund gámaeiningar á ári. Starfsmönnum fjölgi um fimmtung og verði hátt í 1200 talsins, þar af um 500 erlendis. Skrifstofum félagsins fjölgar um 12 og verða 45 talsins í 19 löndum, auk þess sem umboðsmenn eru starfandi um allan heim.
Tilkynnt var um kaupin á Geest samtímis í Hollandi og á Íslandi í dag. Í tilkynningunni er haft eftir Ólafi Ólafssyni, stjórnarformanni Samskipa, að með kaupunum rætist draumur Samskipamanna um að styrkja verulega rekstragrundvöll félagsins á hinum kröfuharða Evrópumarkaði því starfsemi félaganna passi mjög vel saman og skörunin sé sáralítil.
Fyrir kaupin var heildarvelta Samskipa áætluð um 26 milljarðar króna á þessu ári og velta Geest um 18 milljaðar króna. Segja Samskip að ljóst sé að velta Samskipa aukist verulega, en heildarvelta félagsins árið 2004, heima og erlendis, var 23 milljarðar króna. Eftir kaupin á Geest eru Samskip orðin þriðja stærsta gámaflutningafyrirtækið með vöruflutninga til og frá höfninni í Rotterdam, stærstu vöruflutningahöfn Evrópu.
Geest North Sea Line er með höfuðstöðvar í Rotterdam og rekur alls 12 skrifstofur á meginlandi Evrópu, í Bretlandi og á Írlandi og eru starfsmenn 200 talsins. Flutningakerfið samanstendur m.a. af níu gámaskipum í föstum áætlunarsiglingum milli Rotterdam, Bretlandseyja, Írlands og Spánar og hátt í 6000 gámum, sem fluttir eru jöfnum höndum með skipum, lestum, fljótaprömmum og trukkum, allt eftir því hvað þjónar best hagsmunum viðskiptavinanna.
Viðskiptabanki Samskipa í Hollandi, Fortis Bank, sá um ráðgjöf og fjármögnun vegna kaupanna á Geest North Sea Line. Einnig verða kaupin fjármögnuð með útgáfu nýs hlutafjár í Samskipum.
Geest North Sea Line var stofnað formlega á sjöunda áratug síðustu aldar en það á rætur að rekja til áranna eftir seinni heimsstyrjöld þegar þrír hollenskir garðyrkjubændur, van Geest bræður, sem voru að hasla sér völl í viðskiptum í Bretlandi, hófu siglingar yfir Ermarsund með varning sinn. Tveir bræðranna settust þar að en sá þriðji sinnti starfseminni heima fyrir. Í áranna rás þróuðust matvælaframleiðsla Geest fjölskyldunnar og skipasiglingarnar í ólíkar áttir og endanlega var skilið á milli starfseminnar þegar Geest matvælafyrirtækið var skráð á verðbréfamarkað í Englandi árið 1986. Eignuðust þá synir bróðurins í Hollandi skipafélagið. Það er einn þeirra, Jakob van Geest, stjórnarformaður Geest North Sea Line, og sá sem rekið hefur fyrirtækið á umliðnum árum sem er að selja Samskipum reksturinn.
Samskip hafa keypt hollenska flutningafyrirtækið Geest North Sea Line og verður rekstur þess sameinaður gámaflutningastarfsemi Samskipa í Evrópu undir nafni Geest.
Eftir kaupin á Geest séu Samskip með 24 skip í föstum áætlunarsiglingum og 15 skip í öðrum verkefnum þ.á.m. frystiflutningum, auk fjölda leiguskipa í tímabundnum verkefnum.
Með kaupunum rætist draumur Samskipamanna um að styrkja verulega rekstragrundvöll félagsins á hinum kröfuharða Evrópumarkaði því starfsemi félaganna passi mjög vel saman og skörunin sé sáralítil.
Fyrir kaupin var heildarvelta Samskipa áætluð um 26 milljarðar króna á þessu ári og velta Geest um 18 milljaðar króna.
Segja Samskip að ljóst sé að velta Samskipa aukist verulega, en heildarvelta félagsins árið 2004, heima og erlendis, var 23 milljarðar króna.
Eftir kaupin á Geest eru Samskip orðin þriðja stærsta gámaflutningafyrirtækið með vöruflutninga til og frá höfninni í Rotterdam, stærstu vöruflutningahöfn Evrópu.